《同杨方叔游开宝上方有怀里中二三故人》
宋代·韩维

京都寡临观，兹地高且明。
仲科一来望，旷然写予情。
千载豪杰一，夷门荆棘生。
时平盛民物，华屋连飞甍。
长烟冒百里，下视色正青。
慨彼尘土间，扰扰何多营。
往车无徐驱，来马无停征。
顾惭托閒官，幸得游衍并。
念我同里人，三四不在行。
孔公老龙山，孙子令江城。
崔閒盎有粟，辛困冠无缨。
一回西南首，惨淡意莫平。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。